b'\n_START_ARTICLE_\nProgrammeringsspr\xc3\xa5k\n_START_PARAGRAPH_\nProgrammeringsspr\xc3\xa5k er en betegnelse som henviser et ikkemenneskelig og kunstig spr\xc3\xa5k som benyttes utelukkende for \xc3\xa5 styre og kontrollere en datamaskin. I likhet med menneskelige spr\xc3\xa5k har programmeringsspr\xc3\xa5k syntaks og semantiske regler for \xc3\xa5 definere mening, men i motsetning til mennesker har en datamaskin behov for \xc3\xa5 f\xc3\xa5 instruksjoner beskrevet 100\xc2\xa0% komplett, det vil si uten noen som helst form for tolkning. Dette stiller s\xc3\xa6rskilte krav til programmeringsspr\xc3\xa5kene om \xc3\xa5 v\xc3\xa6re entydig og komplett._NEWLINE_Programmeringsspr\xc3\xa5kene inndeles gjerne i h\xc3\xb8yniv\xc3\xa5- og lavniv\xc3\xa5spr\xc3\xa5k, avhengig av hvor ulikt programmeringsspr\xc3\xa5ket er fra den maskinkoden kompilatoren vil generere. Assembler er et typisk lavniv\xc3\xa5spr\xc3\xa5k der kommandoer skrives n\xc3\xa6rmest direkte til prosessoren. Basic er p\xc3\xa5 den annen side et h\xc3\xb8yniv\xc3\xa5spr\xc3\xa5k hvor en kommando i programmeringsspr\xc3\xa5ket ofte blir til flere, mer sammensatte, kommandoer i maskinkoden._NEWLINE_For h\xc3\xb8yniv\xc3\xa5 programmeringsspr\xc3\xa5k skiller en gjerne mellom kompilerte spr\xc3\xa5k \xe2\x80\x93 hvor en kompilator oversetter programteksten til direkte kj\xc3\xb8rbar maskinkode \xe2\x80\x93 og tolkede spr\xc3\xa5k \xe2\x80\x93 hvor en programtolk leser programmet og utf\xc3\xb8rer det fortl\xc3\xb8pende. Etter hvert er det kommet til ulike mellomstadier, spesielt spr\xc3\xa5k hvor programteksten oversettes til en plattformuavhengig bytekode som deretter eksekveres av en programtolk/et kj\xc3\xb8retidsmilj\xc3\xb8. Typiske eksempler p\xc3\xa5 det siste er Java, Python og noen LISP-dialekter. Skillet mellom kompilerte og interpreterte programmeringsspr\xc3\xa5k er flytende \xe2\x80\x93 to forskjellige implementasjoner av samme spr\xc3\xa5k kan godt v\xc3\xa6re henholdsvis det ene og det andre._NEWLINE_Det er blitt tradisjon \xc3\xa5 demonstrere et programmeringsspr\xc3\xa5k ved at teksten hello, world blir produsert.'